《送罗正之年兄出使二浙》
宋代·赵挺之

相逢三十春，欢宴殊未足。都门今见君，行意一何速。

正之南国秀，德业素所畜。才名振京师，贤达竞推毂。

当年诸邑政，惠爱春兰馥。惟思结恩信，几欲弛鞭扑。

一朝使王畿，茂草鞠圜狱。高怀富经纶，馀事归简牍。

风骚入冥搜，落笔动盈幅。忠诚人所怀，正直神介福。

轻舟扬高旌，锦袂耀乡服。西风浙江远，秋色方在目。

欢声溢闾巷，喜气沾僮仆。东南岁仍饥，仁主意方属。

君才固有馀，足以振疲俗。行闻变潢潦，千里尽平陆。

功成办归装，来赴严君促。

作者简介：（1040—1107）密州诸城人，字正夫。神宗熙宁间进士。为登、棣二州教授。通判德州，力行市易法。哲宗元祐中，召试馆职，为秘阁校理，迁监察御史。以苏轼尝谓其“聚敛小人”，乃劾轼诽谤神宗，反为谏官所劾，谪徐州通判。后累迁中书舍人、给事中。徽宗朝为礼部侍郎，拜御史中丞，排击元祐党人不遗余力。崇宁四年，以蔡京荐，为尚书右仆射。因与京争权，相位罢复不定，未几卒。谥清宪。